CELEX: 32022R1308
Language: sk
Date: 2022-07-26 00:00:00
Title: Vykonávacie nariadenie Rady (EÚ) 2022/1308 z 26. júla 2022, ktorým sa vykonáva nariadenie (EÚ) 2016/44 o reštriktívnych opatreniach s ohľadom na situáciu v Líbyi

27.7.2022   
               
               
                  SK
               
               
                  Úradný vestník Európskej únie
               
               
                  L 198/1
               
            
         VYKONÁVACIE NARIADENIE RADY (EÚ) 2022/1308
         z 26. júla 2022,
         ktorým sa vykonáva nariadenie (EÚ) 2016/44 o reštriktívnych opatreniach s ohľadom na situáciu v Líbyi
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (1), a najmä na jeho článok 21 ods. 2 a 6,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 18. januára 2016 prijala nariadenie (EÚ) 2016/44.
                  
               
                     (2)
                  
                  
                     Rada v súlade s článkom 21 ods. 6 nariadenia (EÚ) 2016/44 preskúmala zoznamy označených fyzických a právnických osôb, subjektov alebo orgánov uvedené v prílohe III k uvedenému nariadeniu.
                  
               
                     (3)
                  
                  
                     Rada dospela k záveru, že záznam týkajúci sa jednej zosnulej osoby by sa mal vypustiť a reštriktívne opatrenia voči všetkým ostatným fyzickým a právnickým osobám, subjektom alebo orgánom na zoznamoch uvedených v prílohe III k nariadeniu (EÚ) 2016/44 by sa mali zachovať. Okrem toho by sa mali aktualizovať odôvodnenia a identifikačné údaje týkajúce sa dvoch osôb.
                  
               
                     (4)
                  
                  
                     Nariadenie (EÚ) 2016/44 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha III k nariadeniu (EÚ) 2016/44 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júla 2022
            
               
                  Za Radu
               
               
                  predseda
               
               J. SÍKELA
            
         
         
            (1)  Ú. v. EÚ L 12, 19.1.2016, s. 1.
      
      
         
            PRÍLOHA
            V prílohe III (Zoznam fyzických a právnických osôb, subjektov alebo orgánov podľa článku 6 ods. 2 nariadenia (EÚ) 2016/44) sa časť A (Osoby) mení takto:
            
                        a)
                     
                     
                        záznam 20 (AL-WERFALLI, Mahmoud Mustafa Busayf) sa vypúšťa;
                     
                  
                        b)
                     
                     
                        záznam 15 (AL QADHAFI, Quren Salih) sa nahrádza takto:
                        
                                    „15.
                                 
                                 
                                    AL QADHAFI, Quren Salih Quren
                                    alias Akrin Akrin Saleh, Al Qadhafi Qurayn Salih Qurayn, Al Qadhafi Qu’ren Salih Qu’ren, Salah Egreen
                                 
                                 
                                    Pohlavie: muž
                                 
                                 
                                    Bývalý líbyjský veľvyslanec v Čade. Opustil Čad a odišiel do oblasti Sabha. Priamo sa podieľa na verbovaní a koordinovaní žoldnierov pre režim zosnulého Muammara Kaddáfího.
                                    Úzko spojený s bývalým režimom Muammara Kaddáfího.
                                    Člen Ľudového frontu za oslobodenie Líbye (PFLL), milície a politickej strany lojálnej voči zosnulému Muammarovi Kaddáfímu. Podieľa sa na oslabovaní úspešného ukončenia politickej transformácie Líbye tým, že odmieta OSN a podkopáva politický proces sprostredkovaný OSN, vrátane Líbyjského fóra pre politický dialóg (LPDF), čím naďalej ohrozuje mier, stabilitu a bezpečnosť Líbye.
                                 
                                 
                                    12.4.2011“;
                                 
                              
                  
                        c)
                     
                     
                        záznam 22 (PRIGOZHIN, Yevgeniy Viktorovich) sa nahrádza takto:
                        
                                    „22.
                                 
                                 
                                    Yevgeniy Viktorovich PRIGOZHIN
                                    (Евгений Викторович Пригожин)
                                 
                                 
                                    Dátum narodenia: 1. júna 1961
                                    Miesto narodenia: Leningrad, bývalý ZSSR (dnes Petrohrad, Ruská federácia)
                                    Štátna príslušnosť: Rusko
                                    Pohlavie: muž
                                 
                                 
                                    Jevgenij Viktorovič Prigožin je ruský podnikateľ s úzkym prepojením, vrátane finančného, na Wagnerovu skupinu, súkromný vojenský subjekt so sídlom v Rusku, ktorý nemá právnu subjektivitu.
                                    Prigožin sa týmto spôsobom zapája do činností Wagnerovej skupiny v Líbyi, ktoré ohrozujú mier, stabilitu a bezpečnosť tejto krajiny, a podporuje ich.
                                    Wagnerova skupina sa konkrétne podieľa na viacnásobnom a opakovanom porušovaní zbrojného embarga proti Líbyi stanoveného v rezolúcii BR OSN č. 1970 (2011) a transponovaného do článku 1 rozhodnutia (SZBP) 2015/1333, a to vrátane dodávok zbraní a vysielania žoldnierov do Líbye na podporu Líbyjskej národnej armády. Wagnerova skupina sa zúčastňuje na viacerých vojenských operáciách zameraných proti vláde národného porozumenia, ktorú schválila OSN, a prispieva k narúšaniu stability Líbye a ohrozovaniu mierového procesu.
                                 
                                 
                                    15.10.2020“.